CELEX: 32020D1766
Language: sl
Date: 2020-11-25 00:00:00
Title: Izvedbeni sklep Komisije (EU) 2020/1766 z dne 25. novembra 2020 o določitvi, da je regulativni okvir, ki se uporablja za centralne depotne družbe v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 909/2014 Evropskega parlamenta in Sveta

26.11.2020   
               
               
                  SL
               
               
                  Uradni list Evropske unije
               
               
                  L 397/26
               
            
         IZVEDBENI SKLEP KOMISIJE (EU) 2020/1766
         z dne 25. novembra 2020
         o določitvi, da je regulativni okvir, ki se uporablja za centralne depotne družbe v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 909/2014 Evropskega parlamenta in Sveta
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 909/2014 Evropskega parlamenta in Sveta z dne 23. julija 2014 o izboljšanju ureditve poravnav vrednostnih papirjev v Evropski uniji in o centralnih depotnih družbah ter o spremembi direktiv 98/26/ES in 2014/65/EU in Uredbe (EU) št. 236/2012 (1) ter zlasti člena 25(9) navedene uredbe,
         ob upoštevanju naslednjega:
         
                     (1)
                  
                  
                     Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji. Unija in Združeno kraljestvo sta 17. oktobra 2019 dosegla dogovor o sporazumu o izstopu Združenega kraljestva iz Unije (2) (v nadaljnjem besedilu: Sporazum o izstopu) z revidiranim protokolom o Irski in Severni Irski ter revidirano politično izjavo (3). V skladu s Sporazumom o izstopu in po njegovi ratifikaciji v spodnjem domu parlamenta Združenega kraljestva, njegovem sprejetju s strani Evropskega parlamenta in njegovi sklenitvi s strani Sveta je Združeno kraljestvo 1. februarja 2020 postalo tretja država, pravo Unije pa se bo za Združeno kraljestvo in v njem prenehalo uporabljati 31. decembra 2020.
                  
               
                     (2)
                  
                  
                     Centralne depotne družbe (CDD) so pomembne za finančne trge. Evidentiranje vrednostnih papirjev v sistemu v nematerializirani obliki (v nadaljnjem besedilu: notarske storitve) in vodenje računov vrednostnih papirjev na najvišji stopnji (v nadaljnjem besedilu: storitve centralnega vodenja računov) povečujeta preglednost in ščitita vlagatelje, saj zagotavljata celovitost izdaje vrednostnih papirjev s preprečevanjem nepotrebnega ustvarjanja ali zmanjševanja števila izdanih vrednostih papirjev. CDD upravljajo tudi sisteme poravnave vrednostnih papirjev, ki zagotavljajo, da so posli z vrednostnimi papirji ustrezno in pravočasno poravnani. Te funkcije so ključne za postopke kliringa in poravnave po trgovanju. Sistemi poravnave vrednostnih papirjev so pomembni tudi za monetarno politiko, saj so tesno povezani z zagotavljanjem zavarovanja s premoženjem za dejavnosti monetarne politike.
                  
               
                     (3)
                  
                  
                     Od 1. januarja 2021 se bodo CDD s sedežem v Združenem kraljestvu (v nadaljnjem besedilu: CDD iz ZK) obravnavale kot CDD tretje države v smislu Uredbe (EU) št. 909/2014. Kot take ne bodo mogle opravljati notarskih storitev in storitev centralnega vodenja računov za finančne instrumente, izdane v skladu s pravom države članice, razen če jih prizna Evropski organ za vrednostne papirje in trge (ESMA) v skladu s členom 25 navedene uredbe. Brez takega priznanja izdajatelji iz Unije ne smejo uporabljati CDD iz ZK za opravljanje notarskih storitev in storitev centralnega vodenja računov v zvezi s prenosljivimi vrednostnimi papirji, izdanimi v skladu s pravom države članice. Tak položaj lahko povzroči začasne izzive za izdajatelje iz Unije pri izpolnjevanju njihovih pravnih obveznosti, saj teh storitev, ki jih opravljajo CDD iz ZK v zvezi s podjetniškimi vrednostnimi papirji in kotirajočimi investicijskimi skladi, izdanimi v skladu z nacionalnim pravom Irske (v nadaljnjem besedilu: irski podjetniški vrednostni papirji in kotirajoči investicijski skladi), CDD z dovoljenjem v Uniji (v nadaljnjem besedilu: CDD iz Unije) trenutno ne opravljajo. Zato je upravičeno ter v interesu Unije in njenih držav članic zagotoviti, da lahko CDD iz ZK po 31. decembru 2020 za omejeno obdobje še naprej opravljajo storitve v Uniji.
                  
               
                     (4)
                  
                  
                     ESMA lahko prizna CDD s sedežem v tretji državi le, če je Komisija sprejela izvedbeni akt, v katerem je določeno, da so pravne in nadzorne ureditve, ki urejajo to CDD, enakovredne zahtevam iz Uredbe (EU) št. 909/2014. Zaradi tveganja izstopa Združenega kraljestva iz Unije brez sklenitve Sporazuma o izstopu je bila z Izvedbenim sklepom Komisije (EU) 2018/2030 (4) zagotovljena enakovrednost pravnemu in nadzornemu okviru Združenega kraljestva za obdobje do 30. marca 2021. Zaradi sklenitve Sporazuma o izstopu se navedeni izvedbeni sklep nikoli ni začel uporabljati. CDD iz Unije so zelo napredovale pri razvoju storitev v zvezi z irskimi podjetniškimi vrednostnimi papirji in kotirajočimi investicijskimi skladi, da bi se izdajateljem iz Unije omogočil prenos njihovih pozicij, vendar to delo ne bo v celoti zaključeno, ko se bo pravo Unije 31. decembra 2020 prenehalo uporabljati za Združeno kraljestvo in v njem. Zato je v interesu Unije in njenih držav članic, da se pravne in nadzorne ureditve, ki urejajo CDD iz ZK, za obdobje šestih mesecev določijo kot enakovredne zahtevam iz Uredbe (EU) št. 909/2014.
                  
               
                     (5)
                  
                  
                     V skladu s členom 25(9) Uredbe (EU) št. 909/2014 morajo biti za določitev, da so pravne in nadzorne ureditve v tretji državi v zvezi s CDD s sedežem v tej tretji državi enakovredne tistim, določenim v navedeni uredbi, izpolnjeni trije pogoji.
                  
               
                     (6)
                  
                  
                     Prvič, pravne in nadzorne ureditve tretje države morajo zagotavljati, da CDD v tej tretji državi izpolnjujejo pravno zavezujoče zahteve, ki so enakovredne zahtevam iz Uredbe (EU) št. 909/2014. Do konca prehodnega obdobja 31. decembra 2020 morajo CDD iz ZK izpolnjevati zahteve iz Uredbe (EU) št. 909/2014. Združeno kraljestvo je 26. junija 2018 v svoje nacionalno pravo vključilo določbe Uredbe (EU) št. 909/2014 z učinkom od konca prehodnega obdobja.
                  
               
                     (7)
                  
                  
                     Drugič, pravne in nadzorne ureditve tretje države morajo zagotavljati, da so CDD s sedežem v tej tretji državi predmet stalnega učinkovitega nadzora, pregledovanja in izvrševanja. Do konca prehodnega obdobja 31. decembra 2020 bodo CDD iz ZK pod nadzorom centralne banke Bank of England, kot to določa nacionalna zakonodaja Združenega kraljestva v skladu z Uredbo (EU) št. 909/2014. V okviru vključitve določb iz Uredbe (EU) št. 909/2014 v nacionalno pravo Združenega kraljestva bo Bank of England po koncu prehodnega obdobja ostala odgovorna za nadzor CDD in trenutno nič ne kaže na to, da so predvidene kakršne koli pomembne spremembe tega nadzora.
                  
               
                     (8)
                  
                  
                     Tretjič, pravni okvir tretje države mora določati učinkovit enakovreden sistem za priznavanje CDD, ki imajo dovoljenje v skladu s pravnimi ureditvami tretjih držav. To je zagotovljeno z vključitvijo določb iz člena 25 Uredbe (EU) št. 909/2014 v nacionalno pravo Združenega kraljestva. Poleg tega je Združeno kraljestvo uvedlo posebne prehodne določbe, ki CDD iz tretje države omogočajo opravljanje notarskih storitev in storitev centralnega vodenja računov v Združenem kraljestvu v obdobju vsaj šestih mesecev po tem, ko je Združeno kraljestvo ugotovilo enakovrednost navedenega okvira tretje države.
                  
               
                     (9)
                  
                  
                     Na podlagi tega je mogoče zaključiti, da pravne in nadzorne ureditve Združenega kraljestva, ki se bodo uporabljale za CDD iz ZK po koncu prehodnega obdobja iz člena 126 Sporazuma o izstopu, izpolnjujejo vse pogoje iz člena 25(9) Uredbe (EU) št. 909/2014.
                  
               
                     (10)
                  
                  
                     Ta sklep temelji na trenutno razpoložljivih informacijah o pravnih in nadzornih ureditvah, ki se bodo uporabljale za CDD iz ZK od 1. januarja 2021. Glede na napoved Združenega kraljestva, da nekatere zahteve, ki bodo v prihodnosti začele veljati na podlagi pravnega okvira Unije, ne bodo vključene v njegovo nacionalno pravo, se lahko pravne in nadzorne ureditve, ki se trenutno uporabljajo v Združenem kraljestvu, štejejo za enakovredne le za omejeno časovno obdobje. Glede na napoved Združenega kraljestva o prihodnjih razhajanjih glede pravnih in nadzornih ureditev, ki se uporabljajo za CDD iz ZK, se pričakuje, da se bodo udeleženci na trgu pripravili na razmere brez nadaljnjega sklepa o enakovrednosti na tem področju.
                  
               
                     (11)
                  
                  
                     Sklenitev celovitih in učinkovitih dogovorov o sodelovanju med ESMA in Bank of England v skladu s členom 25(10) Uredbe (EU) št. 909/2014 zagotavlja proaktivno izmenjavo informacij in usklajevanje nadzornih dejavnosti. Zlasti mora ta ureditev zagotoviti, da ima ESMA stalen in takojšen dostop do vseh informacij, ki jih zahteva, v vseh okoliščinah, tudi v izrednih razmerah. Navedeni dogovori o sodelovanju zagotavljajo tudi, da lahko ESMA deli vse pomembne informacije z organi iz člena 25(5) Uredbe (EU) št. 909/2014, in sicer zaradi posvetovanja z njimi o priznanem statusu CDD iz ZK ali kadar so te informacije potrebne, da navedeni organi opravijo svoje nadzorne naloge.
                  
               
                     (12)
                  
                  
                     Organi Združenega kraljestva naj bi Unijo obvestili o vseh spremembah pravnega ali nadzornega okvira Združenega kraljestva, ki vplivajo na opravljanje notarskih storitev in storitev centralnega vodenja računov v Združenem kraljestvu. Komisija bo v sodelovanju z ESMA spremljala vse spremembe pravnih in nadzornih ureditev, ki vplivajo na opravljanje teh storitev v Združenem kraljestvu, razvoj na trgu in učinkovitost sodelovanja pri nadzoru, vključno s hitro izmenjavo informacij med ESMA in Bank of England. Komisija lahko kadar koli opravi pregled, če mora zaradi razvoja dogodkov ponovno oceniti enakovrednost, določeno s tem sklepom, tudi v primeru, ko organi Združenega kraljestva ne sodelujejo učinkovito, ne omogočajo učinkovite ocene tveganja, ki ga CDD iz ZK predstavljajo za Unijo ali njene države članice, ali ko dejanja CDD iz ZK ali Bank of England spodbujajo neupravičeno in nepošteno konkurenco.
                  
               
                     (13)
                  
                  
                     V interesu Unije in njenih držav članic ter da bi imele CDD iz Unije dovolj časa za nadaljnji razvoj ponudbe storitev v zvezi z irskimi podjetniškimi vrednostnimi papirji in kotirajočimi investicijskimi skladi, izdajatelji iz Unije pa čas, ki ga potrebujejo za prenos svojih pozicij na CDD iz Unije, bi moral ta sklep prenehati veljati šest mesecev po datumu začetka njegove uporabe.
                  
               
                     (14)
                  
                  
                     Ta sklep bi moral začeti veljati čim prej, da se v skladu s Sporazumom o izstopu pred koncem prehodnega obdobja zagotovi pravna varnost za izdajatelje iz Unije. Uporabljati bi se moral začeti dan po tem, ko se pravo Unije preneha uporabljati za Združeno kraljestvo in v njem.
                  
               
                     (15)
                  
                  
                     Ukrepi iz tega sklepa so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            Za namene člena 25 Uredbe (EU) št. 909/2014 se pravne in nadzorne ureditve Združenega kraljestva Velika Britanija in Severna Irska, ki se uporabljajo za centralne depotne družbe, ki že imajo sedež in dovoljenje v Združenem kraljestvu Velika Britanija in Severna Irska, štejejo za enakovredne zahtevam iz Uredbe (EU) št. 909/2014.
         
         
            Člen 2
            Ta sklep začne veljati dan po objavi v Uradnem listu Evropske unije.
            Uporablja se od 1. januarja 2021.
            Veljati preneha 30. junija 2021.
         
         
            V Bruslju, 25. novembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 257, 28.8.2014, str. 1.
         
            (2)  Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 7).
         
            (3)  Politična izjava o okviru prihodnjih odnosov med Evropsko unijo in Združenim kraljestvom (UL C 34, 31.1.2020, str. 1).
         
            (4)  Izvedbeni sklep Komisije (EU) 2018/2030 z dne 19. decembra 2018 o določitvi, da je regulativni okvir, ki se uporablja za centralne depotne družbe v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 909/2014 Evropskega parlamenta in Sveta (UL L 325, 20.12.2018, str. 47).